****

**INFORME–PROPOSTA: APROVACIÓ DE LA CONVOCATÒRIA I LES BASES ESPECÍFIQUES PER A LA CONCESSIÓ DE SUBVENCIONS A ENS LOCALS PER A LA REALITZACIÓ D’ACTIVITATS COMMEMORATIVES, INVESTIGADORES O DE DIFUSIÓ DE LA MEMÒRIA DEMOCRÀTICA PEL PERÍODE GENER 2025 - MAIG 2026.**

El Ple de la Diputació de Lleida, en sessió ordinària celebrada el 19 de maig de 2022, va aprovar inicialment la modificació de les Bases generals reguladores de l’atorgament de subvencions de la Diputació de Lleida i dels seus organismes autònoms reformulant les Bases aprovades pel Ple de 15 d’octubre de 2020. I, d’acord amb el que es disposa en l’article 49.c) de la Llei 7/1985, de 2 d’abril, reguladora de les bases de règim local. D’aquesta aprovació definitiva se n’ha deixat constància mitjançant resolució de la Presidència de la Diputació número 1937, de 15 de juliol de 2022.

La base 1a, Objecte, de les vigents Bases generals reguladores de l’atorgament de subvencions de la Diputació de Lleida i dels seus organismes autònoms disposa que: “*per a cada una de les línies d’ajuts, s’establiran unes bases específiques que desenvoluparan i complementaran les previsions d’aquestes normes*”.

La base 11a, Convocatòria i Bases específiques, de les Bases generals reguladores de l’atorgament de subvencions de la Diputació de Lleida i dels seus organismes autònoms disposa que: “*Per a totes les subvencions que s'hagin de concedir mitjançant concurrència competitiva, i amb l'objecte de dotar d'una major concreció el marc normatiu aplicable a un procediment, s'han d'elaborar les corresponents bases específiques, d'acord amb allò que preveu l'article 23.2.a) de la LGS, les quals s'han d'aprovar conjuntament amb la convocatòria de subvencions, sempre que no s’oposin a allò que estigui regulat amb caràcter general dins aquestes Bases generals o dins les pròpies Bases d’execució del pressupost de la Diputació de Lleida*.”

En aquest cas, s’entén que la naturalesa de la seva aprovació és la d’un acte administratiu amb pluralitat de destinataris i no la d’una disposició general, donat que no té vocació de permanència en l’ordenament jurídic.

Aquesta base 11a també preveu que el procediment per a la concessió de subvencions s’iniciarà amb l’aprovació i posterior publicació de la convocatòria, que ha de contenir com a mínim, entre altres:

* *Indicació del butlletí oficial on s’han publicat les bases especifiques, excepte en el cas que s’aprovin i es publiquin conjuntament amb la convocatòria.*

En el mateix sentit, l’article 23 de la Llei 38/2003, de 17 de novembre, general de subvencions, especifica que la iniciació d’ofici es realitzarà mitjançant la convocatòria, que desenvoluparà el procediment per la concessió de les subvencions.

L’article 23.2.a) indica que la convocatòria haurà d’incorporar la indicació de la disposició que estableix, en el seu cas, les bases reguladores i del diari oficial en el que estigui publicada, excepte que en atenció a la seva especificitat aquestes s’incloguin a la pròpia convocatòria.

Atès que s’ha de tramitat el preceptiu expedient de retenció de crèdit per l’import màxim que es preveu atorgar en atenció als crèdits disponibles segons disposa l’article 58 del Reial Decret 887/2006, de 21 de juliol pel qual s'aprova el Reglament de la Llei general de subvencions.

Per donar compliment a la Llei 38/2003, de 17 de novembre, General de Subvencions (LGS), el Real Decret 887/2006, de 21 de juliol, pel que s’aprova el Reglament de la Llei General de Subvencions (RLGS) i les Bases generals reguladores de l’atorgament de subvencions de la Diputació de Lleida i els seus organismes autònoms aprovades per acord de Ple de data 19 de maig de 2022 (BOP número 159 de 19 d’agost de 2022), l’Institut d’Estudis Ilerdencs incorporarà al Pla estratègic de subvencions, anualitat 2024 aquesta línia de subvencions a ens locals per a la realització d’activitats commemoratives, investigadores o de difusió de la memòria democràtica.

Serà preceptiu l’informe d’Intervenció de fiscalització de l’expedient d’acord amb el Reial Decret 424/2017, de 28 d’abril, pel qual es regula el règim jurídic del control intern de les entitats del Sector Públic Local i de l’Acord de fiscalització i intervenció limitada prèvia aprovat pel Ple de la Diputació de Lleida de 17 de juny de 2021.

L’òrgan competent per aprovar aquesta Convocatòria és el Consell Rector de l’Organisme Autònom de l’Institut d’Estudis Ilerdencs, a l’empara d’allò previst a l’article 9 dels seus Estatuts en concordança amb les Bases d’Execució del Pressupost de la Diputació de Lleida.

En consideració a tot l’exposat i de conformitat amb la legislació vigent, es posa en consideració de la Secretaria General i de la Intervenció provincial de la Diputació de Lleida per a l’emissió del seu informe, l'adopció dels següents acords:

**Primer**.- Aprovar la Convocatòria i les Bases per a la concessió de subvencions, mitjançant el procediment de concurrència competitiva, a ens locals per a la realització d’activitats commemoratives, investigadores o de difusió de la memòria democràtica, pel període Gener 2025 - Maig 2026, el contingut de la qual es transcriu a continuació del acords.

**Segon**.- Autoritzar la despesa amb càrrec a pressupost d’exercici futur, anualitat 2025, per un import màxim de 600.000,00 € que es distribuirà de la següent manera:

|  |  |  |
| --- | --- | --- |
| **Anualitat Pressupost** | **Aplicació Pressupostària** | **Import** |
| 2025 | 070 334 4620002 – Subv. AJNTS Activitats culturals memorial democràtic | 35.000 € |
| 2025 | 070 330 7620001- Subv. AJNTS per inversions en memorial democràtic | 565.000 € |
|  | **TOTAL PRESSUPOST ANY 2025** | **600.000 €** |

Les aplicacions pressupostàries referides ho són del Pressupost de l’Institut d’Estudis Ilerdencs de la Diputació de Lleida per a l’any 2025.

La concessió de les subvencions quedarà condicionada a l’existència de crèdit adequat

i suficient en el moment de la resolució de la concessió.

**Tercer.**- Aprovar l’extracte de les presents Bases-convocatòria (annex) i disposar la seva publicació al Butlletí Oficial de la Província de Lleida a traves de la Base de Dades Nacional de Subvencions (BDNS) i al Tauler d’anuncis de la seu electrònica de l’Institut d’Estudis Ilerdencs de la Diputació de Lleida.

Així mateix, es publicarà al Portal de Transparència de la Diputació de Lleida, en compliment del que es disposa a l’article 8.1. g) de la Llei 19/2014, de 29 de desembre, de transparència, accés a la informació pública i bon govern.

**Quart**. Contra el present acord, que és definitiu en via administrativa, es pot interposar alternativament:

* Recurs de reposició potestatiu davant l’òrgan que ha dictat aquest acte en el termini d’un mes, comptador a partir del dia següent a la seva publicació, d’acord amb el que estableix l’article 124 de la Llei 39/2015 d’1 d’octubre, del procediment administratiu comú de les administracions públiques.
* Recurs contenciós administratiu, davant del Jutjat del Contenciós administratiu de la ciutat de Lleida, en el termini de dos mesos, comptadors a partir del dia següent a la seva publicació, d’acord amb els articles 8.1,25.1 i 46.1 de la Llei 29/1998, reguladora de la jurisdicció contenciosa administrativa. Si s’opta per interposar el recurs de reposició potestatiu, no podrà interposar-se recurs contenciós administratiu fins que aquell sigui resolt expressament, o s’hagi produït la seva desestimació presumpta, en el termini d’un mes, a comptar des de la data de la seva interposició sense que s’hagi notificat la seva resolució, d’acord amb l’article 123.2 i 124.2 de la Llei 39/2015 d’1 d’octubre, del procediment administratiu comú de les administracions públiques.

No obstant això es podrà interposar el recurs que considerin adient.

**Cinquè**. Notificar l’acord al Servei d’Intervenció provincial de la Diputació de Lleida.

Les determinacions bàsiques de la Convocatòria-bases són les següents:

**CONVOCATÒRIA-BASES ESPECÍFIQUES PER A LA CONCESSIÓ DE SUBVENCIONS A ENS LOCALS PER A LA REALITZACIÓ D’ACTIVITATS COMMEMORATIVES, INVESTIGADORES O DE DIFUSIÓ DE LA MEMÒRIA DEMOCRÀTICA PEL PERÍODE GENER 2025 - MAIG 2026.**

# Article 1. Indicació de l’aprovació de les Bases Reguladores i diari oficial on s’han publicat

1. El Ple de la Corporació, en sessió ordinària celebrada el dia 19 de maig de 2022, va aprovar inicialment la modificació de les Bases generals reguladores de l’atorgament de subvencions de la Diputació de Lleida i dels seus organismes autònoms reformulant les Bases aprovades pel Ple de 15 d’octubre de 2020, als efectes d’incorporar la possibilitat de poder tramitar Bases-Convocatòria conjuntament, sempre que aquestes bases no tinguin la vocació de incorporar-se a la normativa pròpia de la Diputació de Lleida , sinó que tinguin una aplicació temporal limitada i tinguin com a objecte concretar el marc normatiu aplicable a un procediment concret de concessió d´una subvenció.

Aquestes Bases es van aprovar definitivament i es va deixar constància mitjançant la seva publicació al BOP número 159 de 19 d’agost de 2022.

1. La present convocatòria incorpora les bases que contenen les regulacions particulars del procediment de concessió, d’acord amb la possibilitat prevista a l’article 23.2.a) LGS.

# Article 2. Objecte i finalitat

L’objecte d’aquesta convocatòria i bases és regular la línia de subvencions a ens locals per donar suport a la realització d’activitats commemoratives, d’investigació i de difusió de la memòria democràtica i per a projectes de recuperació de la memòria democràtica mitjançant la posada en valor i la difusió del patrimoni memorial de les Terres de Lleida. Entenent-se com a “memòria democràtica”, els fets esdevinguts en el període que va de l’any 1931 (proclamació de la 2a. República Espanyola) al 1980 (any en què es considera finalitzada la transició, un cop promulgat l’Estatut d’Autonomia de 1979) i relacionats amb la temàtica de la Segona República, la Guerra Civil, la dictadura, la Transició, l’exili, la deportació, la repressió franquista, la resistència democràtica i la construcció de la societat democràtica.

Es podran acollir als ajuts que preveuen aquestes bases les actuacions i projectes inclosos en un dels àmbits següents:

Àmbit 1. Activitats commemoratives de fets o actuacions d’homenatge a persones físiques i/o jurídiques, que hagin resultat especialment rellevants en la defensa i el restabliment de les llibertats i la democràcia, a alguna localitat o comarca en concret de les Terres de Lleida.

Àmbit 2. Actuacions de difusió, com ara l’organització de congressos, seminaris, conferències, tallers, jornades, col·loquis, premis, exposicions físiques i/o virtuals, o qualsevol altra activitat similar, incloses les publicacions electròniques i/o en suport paper, que recordin, dignifiquin i promoguin els valors vinculats a la memòria democràtica, que es desenvolupin a alguna localitat o comarca en concret de les Terres de Lleida.

Àmbit 3. Projectes adreçats a la conservació, reparació, senyalització i interpretació del patrimoni memorial de les Terres de Lleida. La titularitat dels béns que configuren el patrimoni memorial, o, en el seu cas, la cessió d’ús, en les condicions que s’indiquen en l’article 18, han de ser de l’ens sol·licitant.

S’inclouen en aquest àmbit actuacions d’inversió com la realització d’obres de reposició, adequació i preservació de béns patrimonials i/o espais de memòria; actuacions de restitució i/o establiment de plafons informatius i senyalitzacions d’itineraris i/o espais de memòria; actuacions d’inversió en camins i rutes.

Quedaran excloses totes les actuacions i projectes que suposin incitació a l'odi o a la violència, que facin apologia del feixisme, del nazisme, de la dictadura o de la repressió per raons ideològiques, culturals, de raça o de gènere, o que atemptin contra els drets humans o les llibertats col·lectives.

# Article 3. Despeses subvencionables

Es consideren subvencionables les despeses següents:

• Àmbits 1 i 2. Totes aquelles despeses corrents que de manera inequívoca responguin a la naturalesa de l’activitat i/o actuació objecte de la subvenció, resultin estrictament necessàries i s’efectuïn en el termini d’execució previst en les bases-convocatòria.

Són subvencionables les despeses de personal directe i necessari per dur a terme l’activitat i/o actuació subvencionada.

No tenen la consideració de despeses subvencionables i, per tant, no poden formar part del pressupost de l’acció subvencionada:

- Les despeses indirectes o generals, són aquelles despeses comunes als diferents serveis o activitats que fan els beneficiaris, com ara les de manteniment i altres de funcionament ordinari, com les despeses de lloguers, material d’oficina, llum, aigua, calefacció, neteja i altres de característiques similars.

- Les despeses corresponents a les retribucions de personal funcionari ni de personal fix vinculat estatutàriament o contractualment a l'entitat sol·licitant, llevat de les despeses del personal que hagi estat expressament contractat per dur a terme l'activitat per a la qual se sol·licita la subvenció, i que hi dediqui la totalitat de la jornada laboral.

- Totes aquelles despeses que siguin inventariables, entenent com a despesa inventariable les que compleixen els requisits que indiquen les bases d’execució del pressupost de la Diputació de Lleida.

• Àmbit 3. Totes aquelles despeses d’inversió que de manera inequívoca responguin a la naturalesa de l’activitat objecte de la subvenció i que resultin estrictament necessàries.

No tenen la consideració de despeses subvencionables i, per tant, no poden formar part del pressupost de l’acció subvencionada i no seran subvencionables:

- L’adquisició de béns, de maquinària, mobiliari, equips informàtics i les de naturalesa anàloga, que siguin per al funcionament ordinari dels ens beneficiaris.

- L’adquisició i construcció de béns immobles.

- Les despeses de naturalesa corrent.

- Les atencions protocol·làries i les de naturalesa similar, com ara obsequis i/o àpats.

# Article 4. Dotació econòmica de la línia de subvencions i determinació de l’aplicació pressupostària

L’import total de la convocatòria és de 600.000 €, amb el següent desglossament pressupostari amb càrrec a un exercici futur, anualitat 2025:

|  |  |  |
| --- | --- | --- |
| **Anualitat Pressupost** | **Aplicació Pressupostària** | **Import** |
| 2025 | 070 334 4620002 – Subv. AJNTS Activitats culturals memorial democràtic | 35.000 € |
| 2025 | 070 330 7620001- Subv. AJNTS per inversions en memorial democràtic | 565.000 € |
|  | **TOTAL PRESSUPOST ANY 2025** | **600.000 €** |

La concessió de les subvencions quedarà condicionada a l’existència de crèdit adequat

i suficient en el moment de la resolució de la concessió.

# Article 5. Procediment d’atorgament i tipus de convocatòria

Les subvencions que s’atorguin d’acord amb aquestes bases ho seran de conformitat amb el procediment de concurrència competitiva.

# Article 6. Beneficiaris

Podran sol·licitar subvencions els ajuntaments del territori corresponent a l’àmbit d’actuació de la Diputació de Lleida.

# Article 7. Import de les subvencions

L’import de la subvenció per a cada actuació es determina per la puntuació obtinguda pel projecte d’activitat presentat, segons els criteris de valoració establerts en l’article 15 i depenent de les disponibilitats pressupostàries.

L’import de les subvencions no serà superior al 70% del cost de l’actuació, en el cas de municipis de més de 6.000 habitants, i al 90%, en el cas de municipis de 6.000 o menys habitants. El nombre d’habitants serà el que determinen les dades oficials de població resultants de la revisió del Padró Municipal a 1 de gener de l’any de la convocatòria.

S’estableix un límit màxim:

• Per als àmbits 1 i 2: Un màxim de 5.000 €.

• Per a l’àmbit 3: Un màxim de 30.000 €.

Aquesta quantitat s’entendrà com un import cert i sense referència a un percentatge o fracció del cost total de l’activitat, respectant, en tot cas, els límits percentuals respecte del cost de l'actuació i els límits màxims per àmbits fixats en aquest article.

# Article 8. Termini execució

Les actuacions per a les quals s’hagi obtingut subvenció s’executaran entre l’1 de gener de 2025 i el 31 de maig de 2026.

En tots els casos, aquest termini és improrrogable.

# Article 9. Compatibilitat de les subvencions

Les subvencions atorgades en el marc d’aquest programa són compatibles amb l’obtenció de qualsevol subvenció destinada a la mateixa actuació atorgada per la Diputació de Lleida i els seus organismes autònoms, a excepció de l’IEI, i per altres administracions públiques.

No obstant això, en cap cas la subvenció atorgada, per si mateixa o conjuntament amb altres ajuts o subvencions públiques, no podrà ser superior al cost total de l’actuació.

# Article 10. Aprovació i publicació de la convocatòria

La convocatòria es publicarà al Butlletí Oficial de la Província de Lleida en forma d’extracte, a través de la Base de Dades Nacional de Subvencions, que publicarà el seu text íntegre al Sistema Nacional de Publicitat de Subvencions, d’acord amb el que estableix l’article 20.8 de la Llei 38/2003, de 17 de novembre, general de subvencions i al tauler d’anuncis de la seu electrònica de l’Institut d’Estudis Ilerdencs de la Diputació de Lleida.

# Article 11. Presentació de sol·licituds

La sol·licitud de subvenció es farà per mitjà de formulari adreçat a la Presidència de l’Institut d'Estudis Ilerdencs (IEI) de la Diputació de Lleida, d’acord amb el model que es troba dins el Catàleg de tràmits de la Seu electrònica de l’IEI (<https://convocatoriamemoriademocraticaiei.diputaciolleida.cat/>), que haurà de ser emplenat electrònicament.

Aquest formulari de sol·licitud i la documentació que s’hi hagi d’adjuntar s’haurà de presentar a través del Catàleg de tràmits de la Seu Electrònica de l’IEI al següent enllaç: (<https://convocatoriamemoriademocraticaiei.diputaciolleida.cat/>).

Els documents que acompanyaran a la sol·licitud s’incorporaran a una única tramesa. Tots els documents que requereixin signatura hauran d’incorporar una signatura electrònica generada a partir d’un certificat electrònic que identifiqui al signant, ja sigui com a persona o en exercici del seu càrrec, d’acord amb el que es recull en el [decret de la Presidència de la Diputació de Lleida 4625/2018, de 29 d’octubre, de Política de signatura electrònica de la Diputació de Lleida i dels seus organismes dependents](https://seuelectronica.diputaciolleida.cat/documentPublic/download/915).

(<https://seuelectronica.diputaciolleida.cat/normativamilloradaanuncipublic/categories>).

La documentació a aportar és:

1. Document genèric de sol·licitud de l’ajut que facilitarà l’IEI, en què es farà constar, entre altres extrems:
* Previsió del calendari d’execució de l’activitat i del seu finançament.
* Declaració responsable que no hi ha cap causa de prohibició per rebre la subvenció i que compleix tots els requisits per ser beneficiari exigits a l’article 13 de la Llei 38/2003, de 17 de novembre, general de subvencions.
* Declaració responsable que accepta les presents normes, les Bases generals per a l’atorgament de subvencions de la Diputació de Lleida i els seus organismes autònoms, la subvenció que si li pugui atorgar, així com les condicions que se’n derivin, en cas que li sigui concedida.
* Declaració responsable d’estar al corrent del compliment de les obligacions tributàries i de la Seguretat Social i es compromet expressament a mantenir el compliment d’aquest requisit durant el període inherent al reconeixement del dret al cobrament de la subvenció.
* Declaració responsable d’estar al corrent del compliment de les seves obligacions financeres amb la Diputació de Lleida i no és deutor amb la mateixa per cap resolució de procedència de reintegrament i es compromet expressament a mantenir el compliment d’aquest requisit durant el període inherent al reconeixement del dret al cobrament de la subvenció.
* Declaració responsable que no ha estat objecte de de sancions administratives fermes ni de sentències fermes condemnatòries i que compleix per tant amb l’establert a l’article 11.1 de la Llei 17/2015 de 21 de juliol, d’igualtat efectiva de dones i homes.”
* Autorització perquè des de l’IEI es puguin sol·licitar, per mitjans telemàtics, les certificacions d’estar al corrent de les obligacions tributàries i amb la Seguretat Social.
* El compromís a facilitar tota la informació que li sigui requerida per la Diputació de Lleida i la Sindicatura de Comptes de Catalunya.
1. La sol·licitud anirà acompanyada de la documentació següent:
	* Memòria explicativa de l’activitat o activitats a realitzar, amb especial referència als criteris que consten en l’article 15.
	* Pressupost detallat de la despesa (IVA inclòs), desglossat per conceptes i relacionat amb les activitats referenciades a la memòria explicativa tenint en compte allò que es detalla en l’article 2, i previsió de finançament.
2. En el cas de les publicacions, a més, caldrà aportar:
	* Obra original (en format electrònic).
	* Currículum de l'autor, autors o curadors.
	* Declaració de la finalitat de la publicació (venda o donació).
	* Característiques de l’edició (format, col·lecció, etc.).
3. En el cas de les actuacions sobre el patrimoni memorial, caldrà aportar, a més:
	* Document que acrediti la titularitat del patrimoni per part de l’ens sol·licitant o, en el seu cas, la cessió d’ús en favor seu, en la forma que preveu l’article 18.
	* Projecte de la intervenció a fer, amb calendari detallat de les actuacions.

El document de sol·licitud haurà d’anar signat mitjançant signatura electrònica generada a partir d’un certificat electrònic que identifiqui al signant, ja sigui com a persona o en exercici del seu càrrec, d’acord amb el que es recull al decret de la Presidència de la Diputació de Lleida 4625/2018, de 28 d’octubre, de Política de signatura electrònica de la Diputació de Lleida i dels seus organismes dependents, que es troba publicada a la web de l’IEI, apartat subvencions.

En cas que la documentació presentada sigui incorrecta o incompleta, l’Institut d’Estudis Ilerdencs sol·licitarà que s’esmeni o completi durant un període de 10 dies hàbils, advertint que, d’incomplir-ne el termini establert, s’arxivarà d’ofici l’expedient sense cap tràmit posterior.

# Article 12. Termini de presentació de sol·licituds

El termini de presentació de sol·licituds serà de 25 dies naturals, a comptar de l’endemà de la publicació de l’extracte de la convocatòria al *Butlletí Oficial de la Província de Lleida*. S’estableix que el termini de presentació del formulari de sol·licitud, junt amb els annexos corresponents, comença a les 9.00 hores del primer dia d’inici de termini i finalitza a les 13.00 hores de l’últim dia de termini.

En el supòsit d'interrupció per circumstàncies accidentals del funcionament de la Seu, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-li els registres presencials on es pot presentar la documentació alternativament i informant dels efectes d'aquesta interrupció del funcionament en el còmput dels terminis. A més, si escau per raó de la matèria, se li ha de proporcionar un accés directe a les subseus electròniques corresponents. No obstant, quan no sigui tècnicament possible que la persona usuària accedeixi a visualitzar el missatge esmentat i es tracti de tràmits que s'han de fer obligatòriament per mitjans telemàtics, si es produeix una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, aquest es podrà dur a terme durant els tres dies hàbils consecutius.

Només s’admetrà una sol·licitud per ens local i convocatòria, que correspondrà a un dels 3 àmbits que detalla l’article 2.

En cas que el mateix ens local presenti més d'una sol·licitud dins el mateix o diferents àmbits de la subvenció convocada, l'òrgan instructor, a través de la Comissió de valoració, es reserva el dret de tramitar únicament la sol·licitud que suposi un major import del cost de l’actuació.

# Article 13. Instrucció de l’expedient

L'ordenació i instrucció dels expedients es durà a terme per part del Servei de Gestió Econòmica-Administrativa de l’IEI, serà l’òrgan instructor.

Una comissió valorarà les sol·licituds i elaborarà un acta on es concretarà el resultat de l’avaluació efectuada que haurà d’expressar la llista de beneficiaris proposats per a l’atorgament de la subvenció, la seva valoració i la quantia, així com la relació dels sol·licitants exclosos, amb indicació de la causa d’exclusió.

L’òrgan instructor, a la vista de l’expedient i de l’acta/informe de la Comissió de valoració, formularà la proposta de resolució de concessió de la convocatòria de les subvencions, degudament motivada que elevarà a l’òrgan concedent.

Finalitzada la instrucció, el Consell Rector de l’IEI dictarà la resolució de la convocatòria mitjançant resolució motivada.

# Article 14. Comissió de valoració

La Comissió de valoració estarà formada per:

* La Vicepresidència o persona en qui delegui, que actuarà com a president/a.
* La Direcció de l’IEI.
* El/La cap de Servei de Gestió Econòmica-Administrativa.
* El/La cap de la Secció de Difusió Exterior de l’IEI, que actuarà com a secretari/a.

La comissió podrà ser assessorada per personal tècnic quan s’escaigui.

# Article 15. Criteris de valoració per a l’atorgament de les subvencions

La Comissió valorarà les sol·licituds en base als criteris següents i sobre un màxim de 100 punts (60 punts màxims per a la valoració dels criteris generals i 40 punts màxims per a la valoració dels criteris específics), repartits de la manera següent:

**Criteris Generals (fins a 60 punts)**: Són criteris en base als quals es valoraran totes les sol·licituds presentades, pertanyin a qualsevol dels 3 àmbits de la línia de subvenció.

1. Qualitat del projecte presentat (fins a 20 punts): es valora la coherència, la concreció, la claredat, el detall, l’adequació de la proposta al públic destinatari i el caràcter innovador del projecte.

2. Viabilitat econòmica i financera del projecte (fins a 20 punts): es valora la resposta que dona el projecte respecte als objectius que es pretenen aconseguir, el grau d’adequació del pressupost a les necessitats del projecte i la diversitat de les fonts de finançament que presenta el projecte i la proporcionalitat d’aquests recursos respecte el pressupost total.

3. Interès cultural, històric i la difusió de la memòria democràtica (fins a 20 punts): es valora l’interès cultural de l’activitat, actuació i/o projecte, la rellevància històrica del fet o esdeveniment, l’abast de la difusió de la memòria democràtica segons els mitjans emprats per part dels ens locals.

**Criteris Específics (fins a 40 punts)**: Aquests criteris s’aplicaran només a les sol·licituds presentades dins de cada àmbit de la línia de subvencions. Per a les sol·licituds presentades dins l’àmbit 1 es valoraran només el criteri específic detallat en aquest àmbit 1, i així successivament per als altres dos àmbits.

Criteri Específic Àmbit 1. Foment del respecte als drets humans, enfocament de gènere i de diversitat sexual (fins a 40 punts):

- Es valora que l’activitat i/o actuació promogui la comprensió, el respecte entre les persones, la tolerància, la igualtat, la dignitat humana, l’apreciació de la diversitat i, en especial, cap a diferents minories i comunitats nacionals, ètniques, religioses i lingüístiques (fins a 15 punts).

- Es valora la divulgació del paper de les dones en l’àmbit de la memòria democràtica i el de les persones lesbianes, gais , bisexuals, transgènere i intersexuals (fins a 10 punts).

- Es valora la realització d’activitats en col·laboració amb altres ens locals (fins a 15 punts).

Criteri Específic Àmbit 2. Impacte de la difusió de les activitats i/o actuacions (fins a 40 punts):

- Es valoren la tipologia de mitjans que s’han utilitzat per donar a conèixer les activitats, l’originalitat, la innovació i la diversificació d’aquests mitjans (fins a 10 punts).

- Es valora l’impacte poblacional i l’abast de la difusió, valorant la implicació de col·lectius locals i el foment de la memòria democràtica entre els joves del territori (fins a 10 punts).

- Es valora que les actuacions promoguin les llibertats fonamentals com la llibertat d'expressió i d’informació, d'opinió i de pensament i valors democràtics, de justícia social, de solidaritat i d’amistat entre pobles i nacions (fins a 10 punts).

- Es valora la realització d’actuacions en col·laboració amb altres ens locals (fins a 10 punts).

Criteri Específic Àmbit 3. Contribució del projecte a la cohesió territorial (fins a 40 punts):

- Es valora la incidència i l’arrelament del projecte dins el territori i la seva rellevància socioeconòmica (fins a 10 punts).

- Es valora que el projecte sigui coherent amb els objectius presentats en relació al patrimoni memorial i faci difusió d'esdeveniments relacionats amb la Segona República, la Guerra Civil, la dictadura, la Transició, l'exili, la deportació, la repressió franquista, la resistència democràtica i la construcció de la societat democràtica (fins a 10 punts).

- Es valora els materials constructius emprats en el projecte, la seva sostenibilitat i el caràcter innovador dels mateixos (fins a 10 punts).

- Es valora la realització del projecte en col·laboració amb altres ens locals (fins a 10 punts).

A l’hora de fer la valoració es respectarà la corresponent dotació pressupostària i es tindran en compte el nombre de sol·licituds i els límits establerts en l’article 7 i, en qualsevol cas, s’estableix una puntuació mínima de 70 punts per tal que es pugui atorgar l’ajut.

# Article 16. Termini de resolució i notificació de les sol·licituds

El termini màxim per a resoldre i notificar la resolució del procediment d’atorgament serà de sis mesos a comptar des de la data d’acabament del termini de presentació de les sol·licituds.

La resolució es notificarà de manera individualitzada a tots els beneficiaris i també als peticionaris la sol·licitud dels quals s’hagi denegat.

El venciment del termini abans indicat, sense que s’hagi dictat ni notificat una resolució expressa, produirà efectes desestimatoris de la sol·licitud d’atorgament de la subvenció.

# Article 17. Contingut i règim jurídic de la resolució de concessió de les subvencions

El Consell Rector de l’IEI és l’òrgan competent per resoldre el procediment d’atorgament de subvencions.

L’acord del Consell Rector esmentarà, obligatòriament, les dades següents:

- Identificació del beneficiari.

- Identificació de l’actuació.

- Cost de l’actuació a subvencionar.

- Import de la subvenció atorgada.

- Crèdit pressupostari al qual s’imputa la subvenció.

- Percentatge de subvenció respecte el cost de l’actuació a subvencionar.

També indicarà la desestimació/denegació expressa de la resta de sol·licituds.

Contra l’acord de concessió, que posa fi a la via administrativa, es podrà interposar recurs contenciós administratiu davant del Jutjat del Contenciós administratiu de la ciutat de Lleida, en el termini de dos mesos a comptar des del dia següent a la recepció d’aquesta notificació, d’acord amb els articles 8.1,25.1 i 46.1 de la Llei 29/1998, reguladora de la jurisdicció contenciosa administrativa.

Alternativament i de forma potestativa, es pot interposar recurs de reposició davant el mateix òrgan que l’ha dictat, en el termini d’un mes a comptar des del dia següent al de la recepció d’aquesta notificació, d’acord amb el que estableix l’article 124 de la Llei 39/2015 d’1 d’octubre, del procediment administratiu comú de les administracions públiques.

# Article 18. Afectació de la subvenció en els supòsits d’adquisició i obres de béns inventariables

Els béns restaran afectats a la destinació determinada en l’acord d’atorgament de la subvenció pel termini de cinc anys en els casos de béns susceptibles de ser inscrits en registres públics o dos anys en la resta de béns.

En el cas dels béns susceptibles de ser inscrits en un registre públic, aquesta circumstància s’ha de fer constar en l’escriptura així com l’import de la subvenció concedida, i aquests aspectes han de ser objecte d’inscripció en el registre públic corresponent.

Pel que fa a l’incompliment de l’obligació, donarà lloc a l’inici de l’expedient de reintegrament de la subvenció en els termes previstos per l’apartat quatre de l’article 31 de la Llei General de Subvencions.

No s’entendrà incompleta l’obligació si la venda, canvi de destinació o gravamen del bé es fa amb el compliment dels requisits establerts en l’apartat cinquè de l’article 31 de la disposició abans indicada.

# Article 19. Publicació dels acords de concessió de les subvencions

Les subvencions atorgades en la convocatòria es comunicaran a la Base de Dades Nacional de Subvencions com a Sistema Nacional de Publicitat de Subvencions, donant compliment al principi de publicitat que esta previst als articles 18 i 20 de la Llei 38/2003, de 17 de novembre, General de Subvencions i l’article 4 de la Resolució, de 10 desembre de 2015, de la Intervenció General de l’Estat, per la qual es regula el procés de registre i publicació de les convocatòries de subvencions i ajudes al Sistema Nacional de Publicitat de Subvencions.

Així mateix, es donarà publicitat de les subvencions atorgades al Portal de Transparència de la Diputació de Lleida, a la seu electrònica i/o a la pàgina web de l’IEI, en els termes previstos a la Llei 19/2014, de 29 de desembre, de transparència, accés a la informació pública i bon govern.

La concurrència als processos de concessió de subvencions implicarà l’autorització tàcita de consentiment inequívoc al tractament de dades de caràcter personal i a la seva publicació, en els termes establerts a la legislació vigent sobre protecció de dades de caràcter personal.

# Article 20. Obligacions dels beneficiaris

En atenció al caràcter de la subvenció dels ajuts que s’atorguen, els beneficiaris assumeixen les obligacions següents:

1. Executar les activitats objecte de l’ajut concedit.
2. Justificar la realització de l’activitat i el compliment de la finalitat prevista en l’acord d’atorgament.
3. Sotmetre’s a les actuacions de comprovació i control financer de la Diputació i altres entitats de control competents amb el compromís d’aportar la documentació que sigui requerida.
4. Disposar dels llibres comptables, registres diligenciats i qualsevulla altra documentació en funció de la legislació sectorial que li sigui d’aplicació.
5. Conservar els documents justificatius de l’aplicació dels fons rebuts, amb la finalitat de facilitar les actuacions de comprovació i control.
6. Fer constar la participació econòmica de la Diputació o de l’Organisme Autònom corresponent en les accions de publicitat de les actuacions objecte d’ajut en els termes previstos en les presents normes i els acords d’atorgament.
7. Comunicar, amb anterioritat a la justificació, l’obtenció d’altres ajuts o recursos que financin la mateixa actuació.

1. Acreditar el compliment de les obligacions tributàries i amb la Seguretat Social,

amb les obligacions financeres amb la Diputació de Lleida i no ser deutor amb la

mateixa per cap resolució de procedència de reintegrament per alguna de les

dues formes següents:

• De forma preferent, amb la presentació de la DECLARACIÓ RESPONSABLE d’estar al corrent del compliment de les obligacions tributàries i amb la Seguretat Social i de les seves obligacions financeres amb la Diputació de Lleida i no és deutor amb la mateixa per cap resolució de procedència de reintegrament i es compromet expressament a mantenir el compliment d’aquests requisits durant el període inherent al reconeixement del dret al cobrament de la subvenció.

• No obstant això, el beneficiari també podrà optar per acreditar aquest compliment adjuntant les certificacions d’estar al corrent de les seves obligacions amb l’Agència Tributària i amb la Seguretat Social expedides per l’òrgan competent. Un cop expedides les certificacions tindran validesa durant el termini de sis mesos a comptar des de la data d’expedició.

Qualsevol de les dues formes d’acreditació s’efectuen sens perjudici de les facultats i obligacions de comprovació i control que corresponen a la Diputació de Lleida, d’acord amb l’art. 22 del Reglament de la Llei General de Subvencions (RD 887/2006).

1. Procedir al reintegrament dels fons rebuts en els supòsits previstos per l’article 37 de la Llei general de subvencions.
2. Adequar l’activitat subvencionada als principis ètics i a les regles de conducta que permetin assegurar el compliment dels principis d’igualtat, d’objectivitat i de transparència i, en particular, s’obliga a:
3. Facilitar la informació establerta per la Llei 19/2014, de 29 de desembre, de transparència, accés a la informació publica i bon govern i qualsevol d’altra que li sigui requerida d’acord amb la normativa vigent.
4. Comunicar a la Diputació de Lleida les possibles situacions de conflicte d’interessos o d’altres anàlogues de les que tingui coneixement que afectin, directa o indirectament, a la subvenció concedida i puguin posar en risc l’interès públic.
5. Abstenir-se de realitzar, fomentar, proposar o promoure qualsevol mena de practica corrupta que afecti o pugui afectar la relació subvencional en els termes previstos en el Codi Penal vigent en cada moment.
6. Així mateix, haurà d’assumir les obligacions derivades de la condició de beneficiari establertes a l’article 11.1 de la Llei 17/2015, del 21 de juliol, d'igualtat efectiva de dones i homes relatives a la declaració responsable del fet de no haver estat mai objecte de sancions administratives fermes ni de sentències fermes condemnatòries per haver exercit o tolerat pràctiques laborals considerades discriminatòries per raó de sexe o gènere

# Article 21. Forma d’acceptació

Una vegada comunicada la concessió de l’ajuda, si en el termini d’un mes a comptar a partir de l’endemà de la notificació de la resolució, el beneficiari no manifesta el contrari, s’entendrà acceptada la subvenció, així com les condicions generals i específiques fixades que hi siguin d’aplicació.

# Article 22. Termini de justificació

La justificació de la realització de l’actuació es podrà formalitzar des de l’acabament de l’actuació subvencionada i fins al 31/07/2026.

En tots els casos, aquest termini és improrrogable.

# Article 23. Justificació de l’execució de l’actuació: import a justificar

La despesa subvencionable a justificar serà la que es determini com a cost de l’actuació en l’acord d’atorgament i segons pressupost presentat amb la sol·licitud.

Si executada l’actuació, el seu cost definitiu és inferior al que es va determinar en l’acord d’atorgament, el beneficiari, en el moment de presentar la justificació, podrà sol·licitar la reducció del cost de l’actuació i el manteniment íntegre de la subvenció, tot respectant l’article 7 d’aquestes bases. En cas que l’import de la subvenció resultant superi el límit establert en aquest l’article 7, el beneficiari haurà de sol·licitar la reducció que resulti d’aplicar el percentatge màxim respecte del cost definitiu de l’actuació.

# Article 24. Justificació de l'execució de l'actuació: documentació

La base 24a, Justificació de l’execució de l’actuació, de les Bases generals reguladores de l’atorgament de subvencions de la Diputació de Lleida i dels seus organismes autònoms disposa que, si es preveu a les Bases Reguladores o a l’acord d’atorgament en les subvencions que s’atorguin per una quantia igual o inferior a 18.000,00 € per a despesa corrent o de 50.000,00 € per a despesa per a inversions, serà d’aplicació el compte justificatiu simplificat.

D’acord a l’esmentat anteriorment per a les subvencions atorgades per una quantia igual o inferior a 18.000,00 € per a despesa corrent o de 50.000,00 € per a despesa per a inversions, per justificar la despesa, caldrà presentar el compte justificatiu simplificat, segons el model normalitzat que es troba a la seu electrònica de l’Institut d’Estudis Ilerdencs de la Diputació de Lleida a l’enllaç: https://convocatoriamemoriademocràtica iei.diputaciolleida.cat/.

Aquest formulari de justificació i la documentació que s’hi hagi d’adjuntar s’haurà de presentar a través del Catàleg de tràmits de la Seu electrònica de l’Institut d’Estudis Ilerdencs de la Diputació de Lleida al següent enllaç: (https://convocatoriamemoriademocràticaiei.diputaciolleida.cat/).

El compte justificatiu haurà d’anar signat mitjançant signatura electrònica generada a partir d’un certificat electrònic que identifiqui al signant, ja sigui com a persona o en exercici del seu càrrec, d’acord amb el que es recull al decret de la Presidència de la Diputació de Lleida 4625/2018, de 28 d’octubre, de Política de signatura electrònica de la Diputació de Lleida i dels seus organismes dependents, que es troba publicada en la

seu electrònica de la Diputació de Lleida a l’apartat “Serveis de la seu”.

Els documents que conté el compte justificatiu simplificat són el següents:

1.  Certificació de la realització de l’actuació.

2.  Memòria de realització de l’actuació.

3.  Memòria econòmica, que inclourà els següents aspectes:

a. Cost total de l’actuació.

b. Finançament del projecte, amb indicació dels recursos propis.

c. Relació detallada de totes les factures o documents equivalents amb la valoració i la imputació de costos.

Si les característiques de l'activitat o la inversió objecte de subvenció requereixen la utilització de mitjans propis de el/la beneficiari/ària, els justificants hauran de consistir, com a mínim, en la següent documentació:

a) Memòria i liquidació dels costos propis que s’imputen a l’activitat o inversió objecte de subvenció. En aquesta liquidació s’han de detallar els conceptes següents:

* Costos directes: mà d’obra (sous i Seguretat Social). subministraments. compres de primeres matèries. Amortitzacions d’immobilitzat, etc.
* Costos indirectes: despeses generals de la inversió o de l’activitat. Mà d’obra indirecta, etc.

b) La valoració i la imputació dels costos s’ha de fer atenent a les normes del pla general de comptabilitat generalment acceptats, amb la corresponent periodificació dels costos, mitjançant una relació de la despesa imputada com a mitjans propis.

Els documents acreditatius de l’execució de l’actuació hauran de tenir una data d’expedició de l’any 2025 i/o de fins al 31/05/2026.

En el cas de les publicacions, caldrà lliurar un exemplar, en el moment de la justificació, i sense càrrec, que passarà a formar part del fons de la Biblioteca de l’IEI, un cop acabat el procediment de justificació.

L'IVA dels justificants quedarà exclòs de la subvenció si el beneficiari no és un consumidor final i se'l pot deduir. Aquesta casuística ha de constar en la memòria econòmica presentada.

# Article 25. Acreditació de la contractació de l’actuació

En els casos en que el pressupost de l’actuació sigui superior a les quanties establertes per la Llei 9/2017, de 8 de novembre, de Contractes del Sector Públic, per al contracte menor, el beneficiari haurà d’acreditar documentalment que abans de contractar l’obra, la prestació dels servei o el lliurament del be, ha sol·licitat com a mínim tres ofertes de diferents/es proveïdors/res.

S’exceptuen de l’obligació indicada els casos en que, per les especials característiques de les despeses subvencionables, no existeixin en el mercat entitats suficients per atendre aquest requeriment o que la despesa s’hagi efectuat abans de l’atorgament de la subvenció.

Si l’elecció no s’ha fet a l’oferta econòmica més avantatjosa caldrà motivar-ho amb una memòria justificativa.

L’acreditació de la contractació es farà efectiva mitjançant model de certificació que trobareu a la pàgina web de l’IEI.

# Article 26. Obligació de publicitat

Els beneficiaris hauran de donar la publicitat adequada del caràcter públic del finançament de la subvenció, d’acord amb l’obligació establerta per l’article 18.4 de la Llei 38/2003, de 17 de novembre, General de Subvencions.

En les actuacions subvencionades caldrà donar publicitat dels logos i de la difusió de la col·laboració de l’IEI i la Diputació de Lleida en els termes que estableix la Guia de Comunicació per als beneficiaris dels Ajuts de la Diputació de Lleida i el Manual del Programa d’Identificació Visual de la Diputació de Lleida amb les corresponents normes d’aplicació, publicats a la pàgina web de la Diputació de Lleida, en el seu [apartat d’Identitat Visual](http://www.diputaciolleida.cat/l-diputacio/identitat-visual/).

En el cas de les publicacions, aquesta publicitat i els logos corresponents, hauran d’aparèixer a la pàgina de crèdits i, si s’escau, a la contracoberta.

A l’obligació d’acreditació de publicitat se li donarà compliment en el moment de presentar la justificació de l’actuació subvencionada mitjançant la presentació del document de “Declaració responsable de la publicitat”, segons model facilitat per l’IEI de la Diputació de Lleida, juntament amb la prova documental que doni fe del compliment d’aquest compromís.

# Article 27. Protecció a la infància i l’adolescència

Les entitats beneficiàries de les subvencions que s’atorguin a actuacions que impliquin contacte habitual amb menors, caldrà que acreditin que les persones adscrites a la realització de les activitats subvencionades no han estat condemnades per sentencia ferma per algun delicte contra la llibertat i indemnitat sexual, en aplicació de la Llei 26/2015, de 28 de juliol, de modificació del sistema de protecció a la infància i l’adolescència.

Aquesta obligació se li donarà compliment mitjançant la presentació de la “Declaració responsable en aplicació de la Llei 26/2015, de 28 de juliol, de modificació del sistema de protecció a la infància i l’adolescència”.

# Article 28. Comprovació i pagament

El cost de l’actuació que es justifiqui podrà ser objecte de comprovació amb relació a la seva execució material i la valoració econòmica. A aquest efecte s’utilitzaran els preus mitjans de mercat, informes dels tècnics de l’IEI o qualsevol altre mitjà de prova que sigui admès en dret.

Per a les actuacions i projectes dels Àmbits 1 i 2: Una vegada s’hagi comprovat la correcta execució de la totalitat de l’actuació i s’hagi completat la justificació necessària, es procedirà al reconeixement de l’obligació i al pagament posterior a favor del beneficiari en els termes que es derivin de l’acord d’atorgament.

Per a les actuacions i projectes de l’Àmbit 3: Amb la finalitat de garantir la qualitat dels projectes, el pagament de la subvenció s’ordena de la manera següent:

1. El 90 % de l’import de la subvenció atorgada es tramita en concepte de bestreta, per a la qual no s’exigeixen garanties, a partir de l’1 de gener de 2025 i una vegada aportat el certificat l’adjudicació de la inversió del projecte presentat emès pel secretari/interventor de l’ens beneficiari.
2. El pagament del 10 % restant es tramita un cop el projecte objecte de l’ajut ha estat degudament justificat i s’ha acomplert la finalitat que en va motivar la concessió.

S’exonera l’aplicació del règim de garanties atenent al tipus de beneficiari de la subvenció, definit en l’article 6.

Amb caràcter previ al reconeixement de l’obligació de cadascun dels pagaments, l’òrgan instructor comprovarà que el beneficiari es troba al corrent de les seves obligacions amb l’Agència Tributària, la Seguretat Social, la Diputació i els seus organismes autònoms.

Les despeses de les diferents actuacions s’entendran executades amb la tramesa dels documents acreditatius. L’IEI, en l’exercici de les facultats de comprovació i de control financer, podrà requerir la justificació per part del beneficiari del pagament a tercers de les despeses de l’actuació.

# Article 29. Modificació de les subvencions

Els beneficiaris no poden sol·licitar un canvi en l’objecte, les condicions i la finalitat de la subvenció atorgada una vegada s’hagi aprovat la resolució corresponent.

# Article 30. Invalidesa, revocació i reintegrament

L’IEI podrà revocar, total o parcialment, una subvenció atorgada amb l’obligació per part del beneficiari de retornar l’import rebut i de pagar l’interès de demora corresponent, en els supòsits següents:

1. Supòsits previstos en l’article 37 de la Llei 38/2003, de 17 de novembre, general de subvencions.
2. Incompliment d’altres obligacions que preveuen aquesta convocatòria i bases específiques.

c) Altres supòsits que preveu la normativa reguladora de subvencions.

Tanmateix, el beneficiari té la possibilitat de renunciar a la subvenció presentant el model que es troba a de l’IEI (https://www.iei.cat). La renúncia serà aprovada mitjançant decret de Presidència de l’IEI.

El centre gestor de l’IEI ha de tramitar, si escau, els expedients d’invalidesa, revocació i reintegrament de les subvencions concedides. El Consell Rector de l’IEI és l’òrgan competent per adoptar els corresponents acords definitius d’aquests expedients.

# Article 31. Protecció de dades personals

L’Institut d’Estudis Ilerdencs de la Diputació de Lleida és responsable del tractament de les dades personals aportades pel sol·licitant, d’acord amb el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades) i la Llei orgànica 3/2018, de 5 de desembre, de protecció de dades personals i garantia dels drets digitals. En el seu compliment s’informa als interessats del següent:

1. Responsable del tractament: Diputació de Lleida, amb domicili al carrer del Carme, 26, 25007 de Lleida, telèfon 973249200 i correu electrònic: fpiei@diputaciolleida.cat
2. Delegat de protecció de dades: dpd@diputaciolleida.cat
3. Finalitat del tractament: les dades subministrades es destinen únicament a garantir el compliment d’allò establert en la legislació general de subvencions: gestió, control, seguiment i justificació i pagament dels expedients de subvencions atorgades per l´Institut d’Estudis Ilerdencs. També es destinaran per donar compliment al que estableix la Llei 19/2014, de 29 de desembre, de transparència, accés a la informació pública i bon govern.
4. Base jurídica del tractament: l´article 6.1.c sobre el tractament necessari per al compliment d´una obligació legal aplicable al responsable del tractament del Reglament (UE) 2016/679 del Parlament Europeu i del Consell, de 27 d'abril de 2016; La Llei 38/2003, de 17 de novembre, general de subvencions; i la Llei 19/2014, de 29 de desembre, de transparència, accés a la informació pública i bon govern.
5. Procedència: els ajuntaments de les comarques lleidatanes que sol·licitin i/o siguin destinataris de les subvencions.
6. Categories de dades personals: dades identificatives (noms, cognoms, DNI/NIF, adreça postal i electrònica, telèfon i signatura); dades de característiques personals; dades de circumstàncies socials; dades acadèmiques professionals; dades laborals; dades econòmiques, financeres i d´assegurances.
7. Cessions de dades: les dades subministrades podran ser cedides en els casos següents:
8. A la resta de sol·licitants o els seus representants legals, quan així ho reclamin al plantejar reclamacions o interposició de recursos contra l’acte d’adjudicació.
9. Als membres de la corporació que ho sol·licitin; als jutjats i tribunals, per als efectes de resolució dels recursos judicials que es pugin interposar; al Ministeri fiscal, al Síndic de Greuges i al Síndic de Comptes, en tant que sigui necessari per a l’exercici de les seves funcions.
10. A les persones que ho demanin acollint-se al que disposa la Llei 19/2014, de 29 de desembre, de transparència, accés a la informació pública i bon govern.
11. A l’Agencia Estatal d´Administració Tributària, a la Tresoreria General de la Seguretat Social, a l’Organisme Autònom de Gestió i Recaptació de Tributs Locals per tal d’acreditar estar al corrent en el compliment de les seves obligacions.
12. A la Base de Dades Nacional de Subvencions, en tant que Sistema Nacional d’Informació de Subvencions.
13. Al Butlletí Oficial de la Província de Lleida i al Web corporatiu, a la Seu Electrònica i al Portal de Transparència de l’Institut d’Estudis Ilerdencs de la Diputació de Lleida.
14. No hi ha previstes transferències internacionals de les dades.
15. Mesures de seguretat: l’Institut d’Estudis Ilerdencs ha adoptat les mesures tècniques necessàries per mantenir el nivell de seguretat requerit, segons la naturalesa de les dades personals tractades i les circumstàncies del tractament, amb l’objectiu d’evitar-ne l’alteració, la pèrdua, el tractament o l’accés no autoritzat tant com es pugui i sempre segons l’estat de la tècnica.
16. Termini de conservació de les dades: les dades es conservaran durant el temps necessari per a acomplir amb la finalitat per a la que es van obtenir, en l’exercici de les funcions i competències del responsable i, en tot cas, durant les terminis necessaris per determinar les possibles responsabilitats que es puguin derivar.

La documentació que suporta les dades subministrades es conservarà en els arxius de la Diputació de Lleida de forma indefinida, per als únics efectes de la seva conservació conforme a allò disposat en la legislació sobre arxius del sector públic i en la legislació sobre patrimoni documental cultural.

1. Drets: la persona usuària podrà en tot moment exercitar els drets d'accés a les seves dades, així com també a la seva rectificació. També podrà demanar l’oposició, limitació del tractament, la portabilitat de les dades i la supressió mitjançant sol·licitud escrita al correu electrònic del responsable del tractament de dades fpiei@diputaciólleida.cat o del Delegat de Protecció de dades personals dpd@diputaciolleida.cat.
2. Efectes: la falta de subministrament, per part del sol·licitant, de les dades personals requerides, al constituir un requisit legal, donarà lloc a la seva exclusió del procediment. Així mateix pot presentar una reclamació davant l'Autoritat Catalana de Protecció de Dades a través de la seva seu electrònica a [www.apd.cat](http://www.apd.cat)

# Article 32. Mitjà de publicitat

La convocatòria es publicarà al Butlletí Oficial de la Província de Lleida en forma d’extracte, a través de la Base de Dades Nacional de Subvencions, que publicarà el seu

text íntegre al Sistema Nacional de Publicitat de Subvencions, d’acord amb el que estableix l’article 20.8 de la Llei 38/2003, de 17 de novembre, general de subvencions i

al tauler d’anuncis de la seu electrònica de la Diputació de Lleida.

Així mateix, es disposa publicar aquesta convocatòria al portal de Transparència de la Diputació de Lleida, en compliment del que es disposa a l’article 8.1. g) de la Llei 19/2014, de 29 de desembre, de transparència, accés a la informació pública i bon govern.

# Article 33. Règim jurídic i de recursos

La normativa jurídica d’aplicació és:

• Llei 7/1985, de 2 d’abril, reguladora de les Bases del Règim Local.

• Llei 38/2003, de 17 de novembre, general de subvencions.

• Reial Decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions. («BOE» 176, de 25-7-2006.)

• Bases generals reguladores de l’atorgament de subvencions de la Diputació de Lleida i els seus organismes autònoms aprovades per acord de Ple de data 19 de maig de 2022. (BOP número 159 de 19 d’agost de 2022).

• Bases d’Execució del Pressupost, aprovades juntament amb el Pressupost General per al 2023; que van quedar definitivament aprovades, en haver-se resolt per part del Ple mitjançant sessió plenària de 22 de desembre de 2022.

• Estatus de l’Organisme Autònom Institut d’Estudis Ilerdencs de la Diputació de Lleida, aprovats pel Ple de la Diputació de Lleida de 26 de gener de 2023 (BOP núm. 99, de 23 de maig de 2023).

Contra l’acord de concessió, que posa fi a la via administrativa, es podrà interposar recurs contenciós administratiu davant del Jutjat del Contenciós administratiu de la ciutat de Lleida, en el termini de dos mesos a comptar des del dia següent a la recepció d’aquesta notificació, d’acord amb els articles 8.1,25.1 i 46.1 de la Llei 29/1998, reguladora de la jurisdicció contenciosa administrativa.

Alternativament i de forma potestativa, es pot interposar recurs de reposició davant el mateix òrgan que l’ha dictat, en el termini d’un mes a comptar des del dia següent al de la recepció d’aquesta notificació, d’acord amb el que estableix l’article 124 de la Llei 39/2015 d’1 d’octubre, del procediment administratiu comú de les administracions públiques.

**ANNEX. EXTRACTE CONVOCATÒRIA**

**Extracte de l’Acord del Consell Rector de l’Institut d’Estudis Ilerdencs de la Diputació de Lleida, núm. X/24, de XX d’XXXX de 2024, pel que es convoquen les subvencions a la concessió de subvencions per a la realització d’activitats commemoratives, investigadores o de difusió de la Memòria Democràtica pel període Gener 2025 – Maig 2026.**

BDNS (\_\_\_\_\_) :

De conformitat amb allò previst en els articles 17.3 b i 20.8.a de la Llei 38/2003, de 17 de novembre, General de subvencions, es publica l’extracte de la convocatòria. El text complet es pot consultar en la Base de Dades Nacional de Subvencions (<http://www.pap.minhap.gob.es/bdnstrans>).

**Primer. Beneficiaris**

Podran sol·licitar subvencions els ajuntaments del territori corresponent a l’àmbit d’actuació de la Diputació de Lleida.

Segon. Objecte

L’objecte d’aquesta convocatòria i bases és regular la línia de subvencions a ens locals per donar suport a la realització d’activitats commemoratives, d’investigació i de difusió de la memòria democràtica i per a projectes de recuperació de la memòria democràtica mitjançant la posada en valor i la difusió del patrimoni memorial de les Terres de Lleida. Entenent-se com a “memòria democràtica”, els fets esdevinguts en el període que va de l’any 1931 (proclamació de la 2a. República Espanyola) al 1980 (any en què es considera finalitzada la transició, un cop promulgat l’Estatut d’Autonomia de 1979) i relacionats amb la temàtica de la Segona República, la Guerra Civil, la dictadura, la Transició, l’exili, la deportació, la repressió franquista, la resistència democràtica i la construcció de la societat democràtica.

Es podran acollir als ajuts que preveuen aquestes bases les actuacions i projectes inclosos en un dels àmbits següents:

Àmbit 1. Activitats commemoratives de fets o actuacions d’homenatge a persones físiques i/o jurídiques, que hagin resultat especialment rellevants en la defensa i el restabliment de les llibertats i la democràcia, a alguna localitat o comarca en concret de les Terres de Lleida.

Àmbit 2. Actuacions de difusió, com ara l’organització de congressos, seminaris, conferències, tallers, jornades, col·loquis, premis, exposicions físiques i/o virtuals, o qualsevol altra activitat similar, incloses les publicacions electròniques i/o en suport paper, que recordin, dignifiquin i promoguin els valors vinculats a la memòria democràtica, que es desenvolupin a alguna localitat o comarca en concret de les Terres de Lleida.

Àmbit 3. Projectes adreçats a la conservació, reparació, senyalització i interpretació del patrimoni memorial de les Terres de Lleida. La titularitat dels béns que configuren el patrimoni memorial, o, en el seu cas, la cessió d’ús, en les condicions que s’indiquen en l’article 18, han de ser de l’ens sol·licitant.

S’inclouen en aquest àmbit actuacions d’inversió com la realització d’obres de reposició, adequació i preservació de béns patrimonials i/o espais de memòria; actuacions de restitució i/o establiment de plafons informatius i senyalitzacions d’itineraris i/o espais de memòria; actuacions d’inversió en camins i rutes.

Quedaran excloses totes les actuacions i projectes que suposin incitació a l'odi o a la violència, que facin apologia del feixisme, del nazisme, de la dictadura o de la repressió per raons ideològiques, culturals, de raça o de gènere, o que atemptin contra els drets humans o les llibertats col·lectives.

Tercer. Règim d’atorgament

Concurrència competitiva. El procediment de concessió d’aquestes és el de concurrència competitiva i convocatòria pública que ha d’aprovar el Consell Rector de l’Institut d’Estudis Ilerdencs. Les subvencions es concedeixen mitjançant la comparació de les sol·licituds que es presentin en el període fixat en la convocatòria i establint-ne una prelació d’acord amb els criteris establerts en aquesta convocatòria-bases.

Quart. Normativa reguladora

1. El Ple de la Corporació, en sessió ordinària celebrada el dia 19 de maig de 2022, va aprovar inicialment la modificació de les Bases generals reguladores de l’atorgament de subvencions de la Diputació de Lleida i dels seus organismes autònoms reformant les Bases aprovades pel Ple de 15 d’octubre de 2020, als efectes d’incorporar la possibilitat de poder tramitar una Convocatòria-bases conjuntament, sempre que aquestes bases no tinguin la vocació de incorporar-se a la normativa pròpia de la Diputació de Lleida , sinó que tinguin una aplicació temporal limitada i tinguin com a objecte concretar el marc normatiu aplicable a un procediment concret de concessió d´una subvenció.

Aquestes Bases es van aprovar definitivament i es va deixar constància mitjançant la seva publicació al BOP número 159 de 19 d’agost de 2022.

1. La present convocatòria incorpora les bases que contenen les regulacions particulars del procediment de concessió, d’acord amb la possibilitat prevista a l’article 23.2.a) LGS.

**Cinquè. Crèdit pressupostari i quantia de les subvencions**

L’import total de la convocatòria és de 600.000 €, amb el següent desglossament pressupostari amb càrrec a un exercici futur, anualitat 2025:

|  |  |  |
| --- | --- | --- |
| **Anualitat Pressupost** | **Aplicació Pressupostària** | **Import** |
| 2025 | 070 334 4620002 – Subv. AJNTS Activitats culturals memorial democràtic | 35.000 € |
| 2025 | 070 330 7620001- Subv. AJNTS per inversions en memorial democràtic | 565.000 € |
|  | **TOTAL PRESSUPOST ANY 2025** | **600.000 €** |

La concessió de les subvencions quedarà condicionada a l’existència de crèdit adequat

i suficient en el moment de la resolució de la concessió.

L’import de les subvencions no serà superior al 70% del cost de l’actuació, en el cas de municipis de més de 6.000 habitants, i al 90%, en el cas de municipis de 6.000 o menys habitants. El nombre d’habitants serà el que determinen les dades oficials de població resultants de la revisió del Padró Municipal a 1 de gener de l’any de la convocatòria.

S’estableix un límit màxim:

• Per als àmbits 1 i 2: Un màxim de 5.000 €.

• Per a l’àmbit 3: Un màxim de 30.000 €.

**Sisè. Termini de presentació de sol·licituds**

El termini de presentació de sol·licituds serà de 25 dies naturals, a comptar de l’endemà de la publicació de l’extracte de la convocatòria al *Butlletí Oficial de la Província de Lleida*. S’estableix que el termini de presentació del formulari de sol·licitud, junt amb els annexos corresponents, comença a les 9.00 hores del primer dia d’inici de termini i finalitza a les 13.00 hores de l’últim dia de termini.

En el supòsit d'interrupció per circumstàncies accidentals del funcionament de la Seu, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-li els registres presencials on es pot presentar la documentació alternativament i informant dels efectes d'aquesta interrupció del funcionament en el còmput dels terminis. A més, si escau per raó de la matèria, se li ha de proporcionar un accés directe a les subseus electròniques corresponents. No obstant, quan no sigui tècnicament possible que la persona usuària accedeixi a visualitzar el missatge esmentat i es tracti de tràmits que s'han de fer obligatòriament per mitjans telemàtics, si es produeix una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, aquest es podrà dur a terme durant els tres dies hàbils consecutius.

Només s’admetrà una sol·licitud per ens local i convocatòria, que correspondrà a un dels 3 àmbits que detalla l’article 2.

En cas que el mateix ens local presenti més d'una sol·licitud dins el mateix o diferents àmbits de la subvenció convocada, l'òrgan instructor, a través de la Comissió de valoració, es reserva el dret de tramitar únicament la sol·licitud que suposi un major import del cost de l’actuació.

**Setè. Altres dades**

1. **Àmbit temporal.** Les actuacions per les quals s’hagi obtingut subvenció s’executaran entre l’1 de gener de 2025 i el 31 de maig de 2026.
2. **Despeses subvencionables.** Es consideren subvencionables les despeses següents:

 • Àmbits 1 i 2. Totes aquelles despeses corrents que de manera inequívoca responguin a la naturalesa de l’activitat i/o actuació objecte de la subvenció, resultin estrictament necessàries i s’efectuïn en el termini d’execució previst en les bases-convocatòria.

Són subvencionables les despeses de personal directe i necessari per dur a terme l’activitat i/o actuació subvencionada.

No tenen la consideració de despeses subvencionables i, per tant, no poden formar part del pressupost de l’acció subvencionada:

 -Les despeses indirectes o generals, són aquelles despeses comunes als diferents serveis o activitats que fan els beneficiaris, com ara les de manteniment i altres de funcionament ordinari, com les despeses de lloguers, material d’oficina, llum, aigua, calefacció, neteja i altres de característiques similars.

 -Les despeses corresponents a les retribucions de personal funcionari ni de personal fix vinculat estatutàriament o contractualment a l'entitat sol·licitant, llevat de les despeses del personal que hagi estat expressament contractat per dur a terme l'activitat per a la qual se sol·licita la subvenció, i que hi dediqui la totalitat de la jornada laboral.

-Totes aquelles despeses que siguin inventariables, entenent com a despesa inventariable les que compleixen els requisits que indiquen les bases d’execució del pressupost de la Diputació de Lleida.

 • Àmbit 3. Totes aquelles despeses d’inversió que de manera inequívoca responguin a la naturalesa de l’activitat objecte de la subvenció i que resultin estrictament necessàries.

No tenen la consideració de despeses subvencionables i, per tant, no poden formar part del pressupost de l’acció subvencionada i no seran subvencionables:

 -L’adquisició de béns, de maquinària, mobiliari, equips informàtics i les de naturalesa anàloga, que siguin per al funcionament ordinari dels ens beneficiaris.

 -L’adquisició i construcció de béns immobles.

 -Les despeses de naturalesa corrent.

 -Les atencions protocol·làries i les de naturalesa similar, com ara obsequis i/o àpats.

1. **Forma i lloc de presentació de sol·licituds.** La sol·licitud de subvenció es farà per mitjà de formulari adreçat a la Presidència de l’Institut d'Estudis Ilerdencs (IEI) de la Diputació de Lleida, d’acord amb el model que es troba dins el Catàleg de tràmits de la Seu electrònica de l’IEI (<https://convocatoriamemoriademocraticaiei.diputaciolleida.cat/>), que haurà de ser emplenat electrònicament.

Aquest formulari de sol·licitud i la documentació que s’hi hagi d’adjuntar s’haurà de presentar a través del Catàleg de tràmits de la Seu Electrònica de l’IEI al següent enllaç: (<https://convocatoriamemoriademocraticaiei.diputaciolleida.cat/>).

Els documents que acompanyaran a la sol·licitud s’incorporaran a una única tramesa. Tots els documents que requereixin signatura hauran d’incorporar una signatura electrònica generada a partir d’un certificat electrònic que identifiqui al signant, ja sigui com a persona o en exercici del seu càrrec, d’acord amb el que es recull en el [decret de la Presidència de la Diputació de Lleida 4625/2018, de 29 d’octubre, de Política de signatura electrònica de la Diputació de Lleida i dels seus organismes dependents](https://seuelectronica.diputaciolleida.cat/documentPublic/download/915).

(<https://seuelectronica.diputaciolleida.cat/normativamilloradaanuncipublic/categories>).

1. **Instrucció de l’expedient.** L'ordenació i instrucció dels expedients es durà a terme per part del Servei de Gestió Econòmica-Administrativa de l’IEI, serà l’òrgan instructor. Una comissió valorarà les sol·licituds i elaborarà un acta on es concretarà el resultat de l’avaluació efectuada que haurà d’expressar la llista de beneficiaris proposats per a l’atorgament de la subvenció, la seva valoració i la quantia, així com la relació dels sol·licitants exclosos, amb indicació de la causa d’exclusió. L’òrgan instructor, a la vista de l’expedient i de l’acta/informe de la Comissió de valoració, formularà la proposta de resolució de concessió de la convocatòria de les subvencions, degudament motivada que elevarà a l’òrgan concedent. El Consell Rector de l’IEI és l’òrgan competent per resoldre el procediment d’atorgament de subvencions.
2. **Criteris de valoració de les sol·licituds.** Es determinen en l’article 15 de la Convocatòria i Bases per a la concessió de subvencions en règim de concurrència competitiva a ens locals per a la realització d’activitats commemoratives, investigadores o de difusió de la memòria democràtica pel període Gener 2025 – Maig 2026.
3. **Termini de resolució i notificació.** El termini màxim per a resoldre i notificar la resolució del procediment d’atorgament serà de sis mesos a comptar des de la data d’acabament del termini de presentació de les sol·licituds. La resolució es notificarà de manera individualitzada a tots els beneficiaris i també als peticionaris la sol·licitud dels quals s’hagi denegat. El venciment del termini abans indicat, sense que s’hagi dictat ni notificat una resolució expressa, produirà efectes desestimatoris de la sol·licitud d’atorgament de la subvenció.
4. **Publicació dels acords de concessió de les subvencions.** Les subvencions atorgades en la convocatòria es comunicaran a la Base de Dades Nacional de Subvencions com a Sistema Nacional de Publicitat de Subvencions, donant compliment al principi de publicitat que esta previst als articles 18 i 20 de la Llei 38/2003, de 17 de novembre, General de Subvencions i l’article 4 de la Resolució, de 10 desembre de 2015, de la Intervenció General de l’Estat, per la qual es regula el procés de registre i publicació de les convocatòries de subvencions i ajudes al Sistema Nacional de Publicitat de Subvencions.

Així mateix, es donarà publicitat de les subvencions atorgades al Portal de Transparència de la Diputació de Lleida, a la seu electrònica i/o a la pàgina web de l’IEI, en els termes previstos a la Llei 19/2014, de 29 de desembre, de transparència, accés a la informació pública i bon govern.

La concurrència als processos de concessió de subvencions implicarà l’autorització tàcita de consentiment inequívoc al tractament de dades de caràcter personal i a la seva publicació, en els termes establerts a la legislació vigent sobre protecció de dades de caràcter personal.

1. **Justificació de l’execució de l’actuació: documentació i termini.** Per a la justificació de cada actuació subvencionada, caldrà presentar la documentació que es determina a l’article 24 de la convocatòria i bases. L’acreditació de l’obligació de publicitat d’acord amb l’article 26. La justificació de la realització de l’actuació es podrà formalitzar des de l’acabament de l’actuació subvencionada i fins al 31/07/2026.
2. **Mitjà de publicitat.** Publicació de la convocatòria en el Butlletí Oficial de la Província de Lleida en forma d’extracte, a través de la Base de Dades Nacional de Subvencions (BDNS).

Lleida, a la data de la signatura electrònica

La Cap de servei de l’Àrea de Gestió Econòmica Administrativa de l’IEI